b'\n_START_ARTICLE_\nPrekybin\xc4\x97 moneta\n_START_PARAGRAPH_\nPrekybin\xc4\x97 moneta (angl. trade coin; vok. Handelsm\xc3\xbcnze) \xe2\x80\x93 brangiojo metalo moneta, kaldinta vyriausyb\xc4\x97s ir buvusi apyvartoje ne tik i\xc5\xa1leidusioje \xc5\xa1alyje, bet ir kurioje nors kitoje. Jos buvo gana didel\xc4\x97s vert\xc4\x97s (retai - smulkios monetos), tod\xc4\x97l veik\xc4\x97 kaip kaupiamosios monetos. Jos buvo savoti\xc5\xa1ka eksportin\xc4\x97 prek\xc4\x97. U\xc5\xbe jas da\xc5\xbenai pirkdavo didelius kiekius verting\xc5\xb3 preki\xc5\xb3 kitose \xc5\xa1alyse, kur prek\xc4\x97s kainos b\xc5\xabdavo ma\xc5\xbeesn\xc4\x97s, nes prekybini\xc5\xb3 monet\xc5\xb3 vert\xc4\x97 toje \xc5\xa1alyje b\xc5\xabdavo didesn\xc4\x97, nei monet\xc5\xb3 kaldinimo \xc5\xa1alyje._NEWLINE_Viena \xc5\xbeinomiausi\xc5\xb3 XVIII a prekybini\xc5\xb3 monet\xc5\xb3 buvo austri\xc5\xa1ki Marijos Terez\xc4\x97s taleriai. Juos prad\xc4\x97jo kaldinti 1751 m. ir kaldina iki \xc5\xa1iol, nors dabar jie naudojami tik kaip kaupiamosios ar kolekcin\xc4\x97s monetos. Marijos Terez\xc4\x97s taleris dideliais kiekiais b\xc5\xabdavo eksportuojamas \xc4\xaf Ryt\xc5\xb3 Afrik\xc4\x85 ir Vidurinius Rytus. Afrikoje juos labai vertino, tod\xc4\x97l ten j\xc5\xb3 vert\xc4\x97 perkant vietines prekes bei \xc5\xbealiavas buvo didesn\xc4\x97 nei Austrijoje._NEWLINE_Kartais buvo kaldinamos suprastintos \xe2\x80\x9eprekybin\xc4\x97s monetos\xe2\x80\x9c (turin\xc4\x8dios ma\xc5\xbeiau brangiojo metalo nei tur\xc4\x97t\xc5\xb3) siekiant apgauti. Tokios prastos monetos paprastai b\xc5\xabdavo kaldinamos karo metais, pvz., Pr\xc5\xabsijos efraimitai buvo kaldinti Septyneri\xc5\xb3 met\xc5\xb3 karo metu. Jeigu tokios monetos b\xc5\xabdavo naudojamos kaip legali mok\xc4\x97jimo priemon\xc4\x97, naudodavo specialias vert\xc4\x97s perskai\xc4\x8diavimo lenteles. J\xc5\xb3 vert\xc4\x97 tada b\xc5\xabdavo ma\xc5\xbeesn\xc4\x97 u\xc5\xbe tikr\xc4\x85j\xc4\x85 vert\xc4\x99, kad b\xc5\xabt\xc5\xb3 galima padengti monet\xc5\xb3 perlydymo ir perkalimo i\xc5\xa1laidas._NEWLINE_Vengrijos ir Nyderland\xc5\xb3 auksiniai dukatai, kuriuos daugiau kaip \xc5\xa1imt\xc4\x85 met\xc5\xb3 kaldino i\xc5\xa1 tokios pat prabos aukso, buvo vertinamos prekybin\xc4\x97s monetos. Kita \xc5\xbeinoma prekybin\xc4\x97 moneta buvo sidabrinis prekybinis doleris (angl. trade dollar), kur\xc4\xaf naudojo JAV ir Meksika palyginti pigiai pirkti prekes Piet\xc5\xb3 Amerikoje bei Kinijoje, kur pinig\xc5\xb3 sistema buvo pagr\xc4\xafsta sidabro standartu ar naudojo popierinius pinigus ir kur sidabro kaina buvo didesn\xc4\x97 negu pasaulin\xc4\x97je rinkoje._NEWLINE_Nuo ma\xc5\xbedaug 1920 m. prekybini\xc5\xb3 monet\xc5\xb3 pasaulyje nebeliko, nors kai kurias brangi\xc5\xb3j\xc5\xb3 metal\xc5\xb3 monetas pardavin\xc4\x97ja kolekcionieriams u\xc5\xbe didesn\xc4\x99 kain\xc4\x85, nei \xc5\xa1ios monetos vertos.'